OBH 8289/1996.
Az állampolgári jogok országgyűlési biztosának jelentése
Ügyintéző: Dr. Zsiga Jánosné

Az eljárás megindulása
Id. R. Á. budapesti lakos fia, Ifj. R. Á. halálával kapcsolatosan - Gellért Kis Gábor országgyűlési képviselő, az Emberi Jogi, kisebbségi és vallásügyi bizottság elnöke útján - előterjesztett panaszának lényege szerint tévesen minősítették az ügyben eljáró nyomozó hatóságok fia halálának okát közlekedési baleset nyomán bekövetkezettnek, minthogy azt más személyek élet ellen irányuló szándékos magatartása okozta.   

A tényállás és a vizsgálat megállapításai
Ifj. R. Á. 1994. január 3-án személygépkocsijával az éjszakai órákban Budakalász felől Szentendre irányába közlekedett. Az egyik balra ívelő útkanyarban az úttestről lehaladt és fának ütközött. Az ütközés következtében elszenvedett sérülésekkel összefüggésben a kórházba szállítását követően meghalt, míg utasa súlyos sérüléseket szenvedett. 

Az id. R. Á. által emberölés bűntette miatt, ismeretlen tettes ellen tett feljelentés alapján a Pest Megyei Rendőr-főkapitányság az 1994. március hó 10. napján hozott 34/1994. számú határozatával a nyomozást a Be 139. § (1) bekezdés a./ pontjára alapítottan -  
bűncselekmény hiányában - megszüntette. 
	A feljelentő panasza folytán eljáró Pest Megyei Főügyészség az 1994. november 3. napján kelt Nf. 3080/1994/4. számú határozatával a nyomozás megszüntetésének jogcímét a  Be. 139. § (l) bekezdés b./ pontjának első fordulatára változtatta meg, s ekként a nyomozást bűncselekmény bizonyítottságának hiányában tekintette megszüntetettnek. 

	Az adott esetben előterjesztett panaszt az Obtv. 17. § (4) bekezdése értelmében el kell utasítanom.
	Az utóbb hivatkozott jogszabály szerint az országgyűlési biztoshoz a jogerős határozat közlésétől számított egy éven belül lehet fordulni. 
	A büntető ügyekben eljáró nyomozó hatóságoknak a nyomozás megtagadásáról, illetve megszüntetéséről hozott határozatai ugyan nem rendelkeznek anyagi jogerővel, minthogy a törvény ilyen esetekben nem zárja ki azt, hogy a nyomozó hatóság utóbb ugyanabban az ügyben a nyomozást tovább folytassa. Ugyanakkor viszont a nyomozás megtagadása vagy megszüntetése tárgyában hozott - vagy tudomásul vett, vagy pedig a Be 148. §-ában biztosított panaszjog alapján is elbírált határozatok alakilag jogerősek, ennélfogva ellenük további panasznak már nincs helye. 
	A Pest Megyei Főügyészségről beszerzett iratok tartalmából megállapíthatóan az id. R. Á. által sérelmezett határozat 1994. november 3. napján emelkedett jogerőre, míg az ezzel kapcsolatosan Hivatalunknál előterjesztett panasz iktatására 1996. november 12. napján került sor. 
	A fentiekben hivatkozott egy évi határidőtől az országgyűlési biztos csupán akkor tekinthet el, ha a kifogásolt intézkedés, vagy mulasztás folytán tartósan alkotmányos visszásság keletkezik, illetve ezen visszásság bekövetkeztének közvetlen veszélye áll fenn. Minthogy pedig a jelen esetben ilyen tények nem állapíthatóak meg, így az egy éven túli panasz ügyében nem rendelkezem törvényes vizsgálati jogosultsággal.

Budapest, 1997. január 13.

Gönczöl Katalin